ET Euroopa Liidu Teataja C 44/18

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 44/07

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„ ” („LONGKOU FEN SI”)

EÜ nr: CN-PGI-0005-0623-16.07.2007

KGT ( X ) KPN ( )

1. Nimetus:

„ ” („Longkou Fen Si”)

2. Liikmesriik või kolmas riik:

Hiina Rahvavabariik

3. Põllumajandustoote või toidu kirjeldus:

3.1. Toote liik:

Klass 2.7. Pastatooted

3.2. Toote kirjeldus, mida punktis 1 esitatud nimetus tähistab:

Nimetusega „Longkou Fen Si” hõlmatud klaasnuudlid on mungubadest ja hernestest valmistatud niitjas tärklisest kuivaine.

Välimuselt on „Longkou Fen Si” valge ja poolläbipaistev; kõik tükid on ühepaksused (kahekordseid või katkisi tükke ei esine); toode on pehme ja elastne; sel on puhas maitse, ei esine kõrvallõhna ega palja silmaga nähtavaid puudusi. Toote kõige iseloomulikum omadus on võime taluda keemistemperatuuri ilma kleepuvaks muutumata. Isegi pärast tunniajalist keetmist ei kleepu tükid üksteise külge ega lagune või lagunevad väga vähesel määral.

Toodet „Longkou Fen Si” iseloomustab suur tärklisesisaldus (üle 75 %), veesisaldus alla 15 %, nuudli läbimõõt alla 0,7 mm, nuudlite purunemismäär alla 10 % pärast 45-minutilist keetmist ning tuhasisaldus alla 0,5 %.

3.3. Tooraine (üksnes töödeldud toodete puhul):

„Longkou Fen Si” klaasnuudleid valmistatakse mungubadest või hernestest.

Tooraine päritolu ei ole piiratud, kasutada võib ka importvilja.

Mungubade ja herneste kasvatamisel ei tohi kasutada väetisi ega kemikaale. Eelistatakse sama aasta toodangut. Tooraine maksimaalne ladustamisaeg ei tohi olla pikem kui üks aasta. Muud tingimused on:

— ümarate tervete seemnete kasutamine;

— lisandite või erinevat värvi seemnete sisaldus alla 1 % ning

— niiskusesisaldus alla 13,5 %.

Vesi peab pärinema määratletud geograafilise piirkonna allikatest.

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Mungubade või herneste leotamine, tärklisepasta sadestamine ja eraldamine, pasta segamine, filtreerimine ja kuivatamine (päikese või kuuma õhu käes) peavad toimuma määratletud geograafilises piirkonnas.

3.6. Erieeskirjad viilutamise, riivimise, pakendamise jm kohta:

Kuivatatud „Longkou Fen Si” klaasnuudleid pakendatakse vastavalt tarbijate nõuetele.

3.7. Erieeskirjad märgistamise kohta:

Toote „Longkou Fen Si” märgis peab sisaldama järgmist teavet: toote nimetus, tootja nimi ja aadress, kaubamärk, teave pakendi kohta, tootmiskuupäev ja säilivusaeg, koostisained ja partii number.

4. Geograafilise piirkonna täpne määratlus:

Piirkond asub Shandongi poolsaare põhjaosas ning hõlmab Longkou, Zhaoyuani, Penglai, Laiyangi ja Laizhou linnu Hiina Shandongi provintsi Yantai linna halduspiirkonnas. Piirkonda läbivad Huang He ja Jie jõed.

5. Seos geograafilise piirkonnaga:

5.1. Geograafilise piirkonna eripära:

Geograafilist piirkonda läbivad Huang He ja Jie jõed ning vee kvaliteet on kõrge. Piirkonnas valitseb soe poolniiske kontinentaalne mussoonkliima. Piirkonda iseloomustavad neli selgelt eristuvat aastaaega, mõõdukas tuul, sobivad temperatuurid, madal õhuniiskus, pikad päevad ja eriline mikroorganismide süsteem.

5.2. Toote eripära:

Toodet „Longkou Fen Si” iseloomustab suur tärklisesisaldus, elastsus ning lisandite puudumine. Pärast 45 minutilist keetmist on purunenud nuudleid alla 10 %.

5.3. Põhjuslik seos geograafilise piirkonna ja toote kvaliteedi või omaduste vahel (kaitstud päritolunimetuse puhul) või toote erilise kvaliteedi, maine või muude omaduste vahel (kaitstud geograafilise tähise puhul):

Looduslikud tegurid

Vee kvaliteet. Tärklise kvaliteedikontroll on tootmisprotsessis väga oluline. Peamine tärklise tootmise meetod on järgmine: pärast leotatud mungubade või herneste purustamist eemaldatakse kestajäägid; tärklis kondenseerub bakteri Streptococcus lactis mõju all; seejärel eraldatakse tärklis kuivatamise teel. Seda meetodit nimetatakse kääritamiseks happelises vedelikus. Selle protsessi käigus on oluline osa Streptococcus lactis’el ning selle bakteri kasvamise ja paljunemise jaoks on väga tähtis vee kvaliteet. Värske maitsega reostamata ja lõhnatut mineraalirikast vett, millel puudub kibe kõrvalmaitse, kutsutakse „magusaks” veeks. Selline vesi sisaldab metalliosakesi ja anorgaanilisi sooli, mis mõjutavad soodsalt kasulike mikroorganismide kasvu ja paljunemist ning nende toodetavaid ensüüme. See omakorda mõjutab tärklise kondenseerumist ja teket ning tärklise kvaliteeti. Reostatud või liiga kõrge või madala pH-ga või liiga suure kloriid- või sulfaatiooni sisaldusega vesi takistab mikroorganismide kasvu ja paljunemist ning võib panna mikroorganismid klusteriini tootma, mille tagajärjel nad ei suuda enam tärklist kondenseerida. Siit järeldub, et vee kvaliteedil on tärklisetoodangule ja „Longkou Fen Si” klaasnuudlite kvaliteedile suur mõju. Tihti öeldakse, et klaasnuudlite tootmine on nagu veest hõbeda eraldamine. Meistrid, kes toodavad kvaliteetseid nuudleid nimetusega „Longkou Fen Si” hõlmatud geograafilises piirkonnas, ei suudaks sama tehnoloogiat kasutades toota teistes piirkondades samasuguse kvaliteediga nuudleid ning mõnes piirkonnas ei suudaks nad isegi tärklist eraldada. See näitab selgelt, kui suurt mõju avaldab tootele „Longkou Fen Si” vee kvaliteet. Yantai piirkonnas on palju mägesid. Jõgede vesi tuleb mägiallikatest. Vesi on reostamata, pH-ga 6,9–7,4 ning väikese kloriid- ja sulfaatiooni sisaldusega. Siinne vesi sobib mungubadest ja hernestest happelises vedelikus kääritamise teel tärklise eraldamiseks ning suurendab „Longkou Fen Si” nuudlite tootmispiirkonna suurt tärklisesaaki.

Kliima ja geograafilised tegurid. Teine toote kvaliteeti mõjutav oluline tegur on kuivatamine. „Longkou Fen Si” klaasnuudlite tootmise võib jagada kaheks perioodiks: kevad ja sügis. Kevad kestab kevadisest suvise pööripäevani ning sügis „valgest kastest” (7.–8. september) „suure lumeni” (7.–8. detsember); kevad- ja sügisperiood kokku kestavad kuus kuud. Kõige kvaliteetsemad on alates „teraviljavihmast” (20.–21. aprill) kuni suve alguseni ja sügisesest pööripäevast kuni talve alguseni toodetud klaasnuudlid. Muul ajal toodetud nuudlite kvaliteet jääb kevadisele ja sügisesele toodangule alla. Selle põhjuseks on peamiselt talvine liiga madal temperatuur, mistõttu Streptococcus lactis käärimise käigus hästi ei paljune. Klaasnuudlid kuivavad liiga aeglaselt või isegi külmuvad ning on halvema kvaliteediga. Suvel on temperatuur liiga kõrge ja käärimise ajal on raske hoida ära muude bakterite põhjustatud reostust. Probleemiks võib olla ka liiga vihmane ilm, tuuletus ning liiga tugev päikesevalgus kuivamise ajal. Kõik need tegurid ühiselt halvendavad nuudlite kvaliteeti. „Longkou Fen Si” nuudlite tootmispiirkonnas mõjutab temperatuur soodsalt Streptococcus lactis’e paljunemist ning sobiv temperatuur ja niiskus toetavad kuivamisprotsessi.

Tehnoloogia arenedes on traditsiooniline päikese käes kuivatamine järk-järgult asendunud kuuma õhuga kuivatamisega. See protsess jäljendab päikese käes kuivatamise põhitingimusi. Praegu kasutatakse „Longkou Fen Si” klaasnuudlite tootmisel nii päikese käes kui ka kuuma õhuga kuivatamist.

Inimtegurid

Teada on, et juba Põhja-Wei ajastul oskasid Zhaoyuani elanikud tärklist valmistada. Nuudleid hakati tootma enam kui 300 aasta eest Songi dünastia ajal.

19. sajandil asutati Zhaoyuani piirkonna Zhangxingi linna praeguse Beilizhuangi asumi piirkonnas mungubadest klaasnuudlite tootmise vabrikud, mis on vanimad tänaseni säilinud nuudlivabrikud.

1860. aastal asutati Hongkongis Hongtai nuudlipood, mis ostis sisse Zhaoyuanis toodetud klaasnuudleid, mida veeti Longkou sadama kaudu. Pakenditel seisis „Longkou Fen Si” ja sellest ajast saadik tuntakse toodet selle nimetuse all.

1862. aastal rajas Quingi dünastia valitsus Yantais Ida tolliasutuse, mille Longkous asuv allüksus edendas väga aktiivselt „Longkou Fen Si” nuudlite väljavedu ja müüki. Longkou sadam avati väliskaubanduseks 1914. aasta jaanuaris. Üha enam Zhaoyuani elanikke avas Longkous nuudlipoode, aidates seega kaasa „Longkou Fen Si” nuudlite ekspordile. Selle tulemusena on „Longkou Fen Si” klaasnuudlid nüüdseks saavutanud hea maine nii Hiinas kui ka välismaal.

Shandongi provintsi väliskaubandusametid on ekspordi edendamiseks kasutanud nimetust „Longkou Fen Si”, arvestades selle pikaajalist tuntust.

Viide spetsifikaadi avaldamisele:

(määruse (EÜ) nr 510/2006 artikli 5 lõige 7)

(1) ELT L 93, 31.3.2006, lk 12.